钦定古今图书集成/明伦汇编/官常典/第341卷 > 荀伯子
## 钦定古今图书集成/明伦汇编/官常典/第341卷 > 荀伯子

按《宋书》本传，“伯子，颍川颍阴人也。祖羡，骠骑将军。父
猗，秘书郎。伯子少好学，博览经传，而通率好为杂戏，
遨游闾里，故以此失清涂。解褐为驸马都尉，奉朝请，
员外散骑侍郎，著作郎。徐度重其才学，举伯子及王

叹。伯氏夺邑，管仲所以称仁；功高可百世不泯，滥赏
无崇朝宜许’。”故太傅钜平侯祜，明德通贤，宗臣莫二，
勋参佐命，功成平吴，而后嗣阙然，烝尝莫寄。汉以萧
何元功，故绝世辄绍。愚谓钜平之封，宜同酂国。故太
尉、广陵公陈淮，党翼孙秀，祸加淮南，窃飨大国，因罪
为利。值西朝政刑失裁，中兴复因而“不夺。今王道惟
新，岂可不大判臧否，谓广陵之国，宜在削除。故太保
卫瓘，本爵萧阳县公，既被横祸，及进弟秩，始赠兰陵，
又转江夏。中朝公辅，多非理终。瓘功德不殊，亦无缘
独受偏赏。宜复本封，以正国章。”诏付门下。前散骑常
侍、江夏公卫玙上表自陈曰：“臣乃祖故太保瓘，于魏
咸熙之中，太祖文皇”帝为元辅之日，封萧阳侯。大晋
受禅，进爵为公，历位太保，总录朝政。于时贾庶人及
诸王用事，忌瓘忠节，故楚王玮矫诏致祸前朝。以瓘
秉心忠正，加以伐蜀之勋，故追封兰陵郡公。永嘉之
中，东海王越食兰陵，换封江夏，户邑如旧。臣高祖散
骑侍郎璪之嫡孙，纂承封爵。中宗元皇帝以曾祖故
右卫“将军崇，承袭逮于臣身。伏闻祠部郎荀伯子表
欲贬降，复封萧阳。夫赵氏之忠，宠延累叶；汉祖开封，
誓以山河。伏愿陛下录既往之勋，垂罔极之施。乞出
臣表，付外参详。”颍川陈茂先亦上表曰：“祠部郎荀伯
子表臣七世祖太尉淮，祸加淮南，不应滥赏。寻先臣
以翦除贾谧，封海陵公事，在淮南遇祸之前后，广陵
虽在扰攘之际，臣祖乃始蒙殊遇，历位元凯，后被远
外，乃作平州，而犹不至除国，良以先勋深重，百世不
泯故也。圣明御世，英辅系兴，曾无疑议，以为滥赏。臣
以微弱，未齿人伦，加始勉视息，封爵兼嗣。伏愿陛下
远录旧勋，特垂矜察。”诏皆付门下，并不施行。伯子为
世子征虏功曹，国子博士，妻弟谢晦荐达之，入为尚
书左丞，出补临川内史。车骑将军王弘称之曰：“沉重
不华，有平阳侯之风。”伯子常自矜荫藉之美，谓弘曰：
“天下膏粱，唯使君与下官耳，宣明之徒，不足数也。”迁
散骑常侍，本邑大中正。又上表曰：“伏见百官位次，陈
留王在零陵王上，臣愚窃以为疑。昔武王克殷，封神
农之后于焦，黄帝之后于祝，帝尧之后于蓟，帝舜之
后于陈，夏后于杞，殷后于宋，杞、陈并为列国，而蓟、祝、
焦无闻焉，斯则褒崇所承，优于远代之显验也。是以
《春秋》次序诸侯，宋居杞、陈之上，考之近世，事亦有征。
晋太始九年，诏赐山阳公刘康子弟一人爵关内侯，
卫公姬署宋侯孔绍子一人驸马都尉。又太始”三年，
太常上博士刘憙等议，称“卫公署于大晋，在三恪之
数，应降称侯。臣以零陵王位宜在陈留之上。”从之。迁
太子仆，御史中丞。莅职懃恪，有匪躬之称，立朝正色，
外内惮之。凡所奏劾，莫不深相谤毁，或延及祖祢，示
其切直，又颇杂嘲戏，故世人以此非之。出补司徒左
长史，东阳太守。元嘉十五年，卒官，时年六十一。文集
传于世。子赤松，为尚书左丞，以徐湛之党，为元凶所
杀。伯子族弟昶，字茂祖，与伯子绝服五世。元嘉初，以
文义至中书郎。昶子万秋，字元宝，亦用才学自显。世
祖初，为晋陵太守，坐于郡立华林阁，置主书、主衣，下
狱免。前废帝末，为御史中丞，卒官。